Euroopa Liidu Teataja L 026 , 03/02/1993 Lk 0018 - 0019

Soomekeelne eriväljaanne: Peatükk 1 Köide 3 Lk 0006

Rootsikeelne eriväljaanne: Peatükk 1 Köide 3 Lk 0006



Komisjoni otsus, 23. detsember 1992, millega asutatakse siseturuvaldkonna kooskõlastamise nõuandekomitee (93/72/EMÜ) EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut ning arvestades, et: Euroopa Majandusühenduse asutamislepingu artikliga 8a nähakse ette, et 31. detsembril 1992 lõppeva ajavahemiku jooksul luuakse järkjärgult siseturg, mis kujutab endast sisepiirideta ala, kus on tagatud kaupade, isikute, teenuste ja kapitali vaba liikumine; nõukogu on juba vastu võtnud mõned meetmed võimalike praktiliste probleemide käsitlemiseks, mis võivad tekkida pärast kõnealuse piirikontrolli kaotamist; liikmesriigid ise on samuti teatavaid meetmeid võtnud; siseturu kui sisepiirideta ala rajamiseks on vaja tihedat ja tõhusat koostööd liikmesriikide ja komisjoni vahel; nõukogu 7. detsembri 1992. aasta resolutsioon ühtse turu sisseseadmise kohta kutsub liikmesriike ja komisjoni kaaluma vajadust tugevdatud koostöö järele, et lahendada tekkida võivad praktilised probleemid; mõnes sektoris on juba olemasolevate ühenduse meetmetega ette nähtud komisjonile teatamise ja/või liikmesriikide ja komisjoni vahelise teabevahetuse kord; need teatamiskohustused ja teabevahetussüsteemid ei hõlma kõiki sektoreid, kus siseturu väljakujundamine nõuab liikmesriikide ja komisjoni vahelist tihedat ja tõhusat koostööd, et lahendada võimalikud praktilised probleemid juba varastel etappidel; seetõttu on soovitav, et liikmesriikide esindajate komitee nõustaks komisjoni tihedat ja tõhusat koostööd vajavates praktilistes küsimustes, mille lahendamist ei saa edasi lükata, ON VASTU VÕTNUD KÄESOLEVA OTSUSE: Artikkel 1 1. Komisjoni juurde luuakse siseturuvaldkonnas tekkivate küsimuste kooskõlastamisega tegelev nõuandekomitee, edaspidi "komitee". 2. Komiteesse kuulub igast liikmesriigist kaks esindajat ning selle eesistujaks on komisjoni esindaja. Artikkel 2 1. Komisjon võib komiteega konsulteerida igas praktilises küsimuses, mis võib esile kerkida pärast 1. jaanuari 1993 ning on seotud siseturu toimimisega, välja arvatud küsimused, mille suhtes kohaldatakse toiminguid komisjonile teatamise ja/või liikmesriikide ja komisjoni vahelise teabevahetuse korra kohaselt, mis on ette nähtud seoses mõne muu kohaldatava ühenduse sättega või komisjoni ja liikmesriikide vahelise olemasoleva praktilise koostöö raames. 2. Komitee iga liige võib taotleda, et komisjon konsulteeriks komiteega igas komitee pädevuses olevas küsimuses. Artikkel 3 Komisjoni töö hõlbustamiseks võib moodustada töörühmi. Artikkel 4 1. Komisjon tagab komiteele sekretariaaditeenused. 2. Eesistuja võib kutsuda nõupidamistel eksperdina osalema isikuid, kellel on eripädevus mingi päevakorrapunkti suhtes. Eksperdid osalevad ainult selle küsimuse arutamisel, mille jaoks nad on osalema palutud. 3. Komisjoni asjaomaste talituste esindajad osalevad komitee ja selle töörühmade koosolekutel. 4. Komitee kutsub kokku komisjon ja komitee koosolekud toimuvad komisjoni peakorteris. Artikkel 5 1. Komitee arutab küsimusi, mille kohta komisjon on taotlenud arvamust. Hääletamist ei toimu. 2. Komitee arvamuse taotlemisel võib komisjon määrata arvamuse esitamise tähtaja. 3. Liikmesriikide esindajate seisukohad kantakse protokolli. Artikkel 6 Kui komisjon teatab komitee liikmetele, et soovitav arvamus või tõstatatud küsimus on konfidentsiaalne, ei tohi komitee liikmed ega artikli 4 lõikes 2 nimetatud eksperdid (olemasolu korral) avalikustada komitee või tema töörühmade töö käigus nendele teatavaks saanud infot, ilma et see piiraks asutamislepingu artikli 214 kohaldamist. Artikkel 7 Käesolev otsus jõustub 1. jaanuaril 1993. Brüssel, 23. detsember 1992 Komisjoni nimel asepresident Martin Bangemann --------------------------------------------------